ผู้ว่าฯ ยะลา เป็นประธานในพิธีวางดอกไม้จันทน์ ช่วงที่ 2
ผู้ว่าราชการจังหวัดยะลา เป็นประธานในพิธีวางดอกไม้จันทน์ ช่วงที่ 2 งานพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร



เมื่อเวลาประมาณ 19.00 น. วันนี้ (26 ต.ค. 60) ที่บริเวณพระเมรุมาศจำลอง สนามโรงพิธีช้างเผือก อำเภอเมือง จังหวัดยะลา สถานที่จัดพิธีวางดอกไม้จันทน์ งานพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร จังหวัดยะลา นายอนุชิต ตระกูลมุทุตา ผู้ว่าราชการจังหวัดยะลา เป็นประธานในพิธีวางดอกไม้จันทน์ ช่วงที่ 2

 โดยพิธีเริ่มจากเจ้าหน้าที่ได้อัญเชิญโคมตะเกียง ไปวางบนโต๊ะในพระเมรุมาศ เบื้องหน้าพระบรมฉายาลักษณ์ฯ ณ จุดที่กำหนด ผู้ว่าราชการจังหวัดยะลา พร้อมเจ้าหน้าที่ถือพานดอกไม้จันทน์ เดินขึ้นไปบนพระเมรุมาศจำลอง ทางบันไดด้านหน้า แล้วยืนประจำจุดที่กำหนดถวายความเคารพเบื้องหน้าพระบรมฉายาลักษณ์ฯ และไฟหลวงพระราชทาน เจ้าหน้าที่ส่งพานช่อดอกไม้จันทน์ ประธานหยิบช่อดอกไม้จันทน์จากพาน ไปต่อไฟหลวงพระราชทานจากโคมตะเกียงแล้ววางพานเบื้องหน้าพระบรมฉายาลักษณ์ฯ ถวายความเคารพ หลังจากนั้นเจ้าหน้าที่ได้อัญเชิญโคมตะเกียงไปไว้ ณ สถานที่กำหนด เพื่อรออัญเชิญไปในพิธีเผาจริง จากนั้นประธานสงฆ์ และพระสงฆ์สมณศักดิ์ ข้าราชการ พนักงานรัฐวิสาหกิจ และประชาชน ได้ร่วมวางดอกไม้จันทน์ ในช่วงที่ 2 จนเสร็จพิธี